Source: http://www.sosinet.hu/2011/04/29/ujra-bortonbe-kerulhet-az-alaptalanul-megvadolt-asszony/
Timestamp: 2019-12-06 21:28:44
Document Index: 8160792

Matched Legal Cases: ['Bíróság ', 'Bíróság ', 'Bíróság ', 'Bíróság ', 'bíróság ', 'bíróság ', 'bíróság ', 'Bíróság ', 'bíróság ']

So si? – Na, mi van? » Újra börtönbe kerülhet az alaptalanul megvádolt asszony
Nincstelenné válhat, vagy akár újra börtönbe kerülhet az a korábban ártatlanul fogva tartott asszony, aki tíz évig tartó pereskedés után kártérítési pert nyert az állammal szemben. H. Rita tavaly megkapta a jogerősen megítélt csaknem húszmillió forintot, de a Legfelsőbb Bíróság most úgy döntött, hogy hétmillióval kevesebb járt volna neki, és ezt a késedelmi kamattal együtt vissza kell fizetnie.
„Földönfutók leszünk, ha vissza kell adnunk a pénzt”— közölte H. Rita a Roma Sajtóközponttal. Tavaly, miután megkapta a kártérítést, egy Tolna megyei faluba költözött, a pénzéből építkezni kezdett és egy boltot nyitott a településen. Mivel Magyarországon minden jogi lehetőséget kimerített, kénytelen a strasbourgi Emberi Jogok Európai Bíróságához fordulni.
Ahogy azt az RSK hírül adta, tavaly márciusban a Fővárosi Ítélőtábla – megváltoztatva az első fokú döntést – több mint 19 millió forintot és ennek négy éves kamatát ítélte meg H. Ritának. Az asszony három évig raboskodott ártatlanul, az egészségi állapota megromlott, és a majd hat évig tartó pereskedésben teljesen elszegényedett. A bíró indoklása szerint a letartóztatásakor 27 éves nő komoly stresszhelyzetnek volt kitéve, mert hosszú éveken keresztül azzal a tudattal kellett élnie, hogy akár örökre börtönbe zárhatják. E mellett túlságosan hosszú ideig tartott az előzetes letartóztatása, és az életminősége a szabadulása után is sokat romlott. Amikor Ritát letartóztatták, teljesen kivizsgálták, és akkor még egészséges volt.
A pénzt H. Ritáék egy éve kapták meg. Közben az Igazságügyi és Rendészeti Minisztérium (IRM) felülvizsgálati kérelmet nyújtott be a Legfelsőbb Bírósághoz, amelyben kérték a jogerős határozat hatályon kívül helyezését, mivel ők csak 9 millió forintot tartottak jogosnak a megítélt közel 20 millióval szemben. Indokuk szerint a jogerős ítélettel „sérül a jogszabályok és a bírói ítélkezési gyakorlat kiszámíthatóságának és előreláthatóságának alkotmányos követelménye”. E mellett megkérdőjelezték azt, hogy a roma asszony egészségi állapota romlott a fogva tartás ideje alatt, és hogy káros lett volna az egészségére az, hogy tudta, akár életfogytiglanit is kaphat.
A Legfelsőbb Bíróság a felülvizsgálati eljárásban úgy döntött, hogy a nem vagyoni kártérítés összegét 12 millió forintra és annak ötéves késedelmi kamataira csökkenti. „Az ítélkezési gyakorlat egységességének kiszámíthatósága érdekében elvárható, hogy az ugyanabban az időszakban bekövetkezett hasonló jogsérelmek után megítélt nem vagyoni kártérítések összege egymástól kirívóan ne térjenek el” — olvasható az LB ítéletében.
H. Rita ellen 2000-ben indított eljárást a rendőrség kábítószerrel való visszaélés bűntette miatt. A nő három évig ült előzetesben, majd még három évig húzódott a büntetőpere, amely alatt lakhelyelhagyási tilalommal is sújtották, míg végül 2006 májusában a Fővárosi Bíróság kimondta az ártatlanságát. Az asszony kártérítési kérelmet nyújtott be az állam ellen, és az elsőfokú ítéletre további három évet kellet várnia. A bírónő majd fél tucatszor napolta el a tárgyalást, volt, amikor két tárgyalási nap közt egy év is eltelt. Az alperesként az államot képviselő Igazságügyi Minisztérium már akkor sem ismerte el, hogy a nőt egészségkárosodás és keresetkiesés érte. Viszont az RSK birtokában lévő iratok azt bizonyítják, hogy az elmúlt egy évtized alatt H. Rita meddővé vált, kihullottak a fogai, romlott a hallása, depressziós lett, és amikor meghalt az édesapja és a testvére, a temetésére bilincsben, pórázon vezették elő. Az asszony elmondta, raboskodása és kihallgatásai alatt sokszor alázták azzal, hogy olyan „cigány kurvának” nevezték, aki a „börtönben fog megrohadni”. Az elsőfokú ítéletet meghozó bírónő mindebből csak a fogromlást vette figyelembe a kártérítés megállapításakor, így a nő által kért 25 millió forinttal szemben csak 7,8 millió forintot ítélt meg. Ezt az összeget emelte a Fővárosi Ítélőtábla másodfokon majdnem 20 millióra, amit most Legfelsőbb Bíróság hatmillióval csökkentett a felülvizsgálati eljárásban.
Háttér: romák kártérítési esetei
Hét évvel ezelőtt országos felháborodást okozott az az eset, amelyben a bíróság orvos-szakértői véleményre hivatkozva vonta kétségbe a roma vádlottak börtönbeli szenvedéseit. Ahogy azt annak idején a Roma Sajtóközpont megírta, nyereségvágyból elkövetett emberölés vádjával több mint 15 hónapot töltöttek előzetes letartóztatásban a magyarcsanádi Gán testvérek, majd a bíróság jogerősen felmentette őket. Az állam ellen indított kártérítési perüket első fokon tárgyaló szegedi bíró egy pszichiátriai szakvéleményre hivatkozva, amely a fivéreket „primitívként” jellemezte, a kértnél sokkal kevesebb kártérítést ítélt meg nekik, mondván, a primitív emberek kevésbé szenvednek a börtönben. Három évig tartott Setét Ernő és Adu László vesszőfutása. Ahogy arról a Roma Sajtóközpont beszámolt, 2005 augusztusában egy ittas férfi és élettársa bejelentette, hogy kirabolták őket a Keleti pályaudvarnál. A járőrök másnap – a személyleírás alapján – igazoltatták a roma fiatalokat, majd több mint egy hónap elteltével őrizetbe vették őket. Az akkor 22 éves, büntetlen előéletű Setét Ernő, aki egy roma alapítványi iskola gondnoka volt, e mellett több zenekarban játszott, és a fővárosi cigány kulturális közélet népszerű alakja volt, mindvégig tagadta, hogy köze lett volna a rabláshoz. Az egyetlen bizonyíték az volt ellene, hogy az egyik sértett felismerni vélte őt egy fotón. Setét Ernő viszont igazolni tudta az alibijét: egy videofelvétel mellett többen is tanúsították, hogy a rablás éjjelén az EuroRoma Karaván demecseri rendezvényén volt, ahonnan hajnalban harmadmagával jött Budapestre autóval. Adu László pedig több tanúval igazolta, hogy a rablás estéjén otthon aludt. Mindezt azonban az elsőfokú bíróság figyelmen kívül hagyta, és ítéletében – kizárólag a két ittas áldozat és egy tanú nyilatkozatára alapozva – csoportosan elkövetett rablás miatt négy év letöltendő börtönbüntetést szabott ki. Másodfokon a Fővárosi Bíróság új eljárásra kötelezte az első fokot, és csaknem másfél év előzetes letartóztatás után – lakhelyelhagyási tilalom elrendelése mellett – szabadlábra helyezte a fiatalokat. A megismételt eljárásában a bíróság jogerősen felmentette a vádlottakat. Setét Ernőt a Nemzeti Etnikai és Kisebbségi Jogvédő Iroda képviselte, és tavalyelőtt kártérítési pert nyertek az állammal szemben.